QE ได้ไปต่อ...แล้วเงินบาทจะลงเอยอย่างไร?
สัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบ 29.6029.85 บาทต่อเหรียญสหรัฐ โดยคาดว่าจะยังได้รับแรงหนุนจากข้อมูลเศรษฐกิจสำคัญเหมือนในสัปดาห์ก่อน
11 มี.ค. 2556

สัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบ 29.6029.85 บาทต่อเหรียญสหรัฐ โดยคาดว่าจะยังได้รับแรงหนุนจากข้อมูลเศรษฐกิจสำคัญเหมือนในสัปดาห์ก่อน 
โดยเรามองว่าตลาดน่าจะได้เห็นข้อมูลเศรษฐกิจออกมาดีอย่างต่อเนื่องในสัปดาห์นี้ โดยเฉพาะจากสหรัฐที่จะมีการประกาศตัวเลขสำคัญอย่างผลผลิตภาคอุตสาหกรรม ความเชื่อมั่นผู้บริโภค รวมถึงอัตราเงินเฟ้อ ซึ่งน่าจะเป็นแรงหนุนให้ตลาดกลับมาถือสินทรัพย์เสี่ยงเพิ่มขึ้น และนั่นหมายถึงกระแสเงินทุนไหลจากต่างประเทศที่จะไหลเข้ามายังประเทศไทย เพื่อหาผลตอบแทนที่ดีกว่ากดดันให้เงินบาทแข็งค่า 
เมื่อสัปดาห์ที่ผ่านมา ไทยยังได้รับข่าวดีจากสถาบันจัดอันดับความน่าเชื่อถือด้านเครดิต Fitch ที่ปรับเพิ่มความน่าเชื่อถือให้ไทยหนึ่งขั้นมาเป็นระดับ BBB+ ซึ่งจะเป็นอีกหนึ่งปัจจัยดึงดูดนักลงทุนเข้ามาสู่ประเทศ 
อย่างไรก็ตาม เรามองว่าปัจจัยด้านความเสี่ยงที่น่าติดตามในช่วงนี้ คือ ความเห็นจากวุฒิสภาของสหรัฐต่อการเสนองบประมาณรัฐบาลประจำปี 2556 รวมถึงประเด็นการเลือกตั้งของอิตาลีที่ยังไม่มีทีท่าว่าจะสามารถบรรลุข้อตกลงได้ และอาจส่งผลต่อความเชื่อมั่นของนักลงทุนในตลาดโลกได้ 
สัปดาห์ที่ผ่านมา ตลาดลดความกังวลลงหลังจากได้ยินคำพูดตอกย้ำจากรองประธานเฟด Janet Yellen ที่กล่าวว่า ยังไม่เห็นความเสี่ยงจากมาตรการ QE ที่จะก่อให้เกิดการถอนมาตรการออกจากระบบเศรษฐกิจ และยังให้ความเห็นว่า สหรัฐยังคงต้องการมาตรการ QE ต่อไปอีกนาน ประกอบกับตลาดยังให้ความสนใจต่อการประชุมนโยบายการเงินจากธนาคารกลางถึง 5 แห่ง ภายในสัปดาห์ที่ผ่านมา (อีซีบี ธนาคารกลางอังกฤษ ญี่ปุ่น มาเลเซีย และอินโดนีเซีย) ซึ่งต่างก็คงนโยบายการเงินไว้เช่นเดิม 
ค่าเงินบาท ในสัปดาห์ที่ผ่านมาเปิดตลาดที่ระดับ 29.80 บาทต่อเหรียญสหรัฐ ค่าเงินเปิดตลาดอ่อนค่าเล็กน้อยในสัปดาห์นี้ หลังจากนักลงทุนแสดงความกังวลเล็กน้อย หลังจากจีนประกาศมาตรการควบคุมภาคอสังหาริมทรัพย์ เพื่อลดความร้อนแรงของราคาสินทรัพย์ ซึ่งอาจเป็นบ่อเกิดภาวะฟองสบู่แตกได้ 
อย่างไรก็ตาม หลังจากการประกาศข้อมูลเศรษฐกิจสหรัฐตั้งแต่กลางสัปดาห์ โดยเฉพาะดัชนีผู้จัดการฝ่ายจัดซื้อสำหรับนอกภาคการผลิต และการจ้างงานพุ่งขึ้นสูงกว่าการคาดการณ์ของตลาดมาก ประกอบกับตัวเลขการส่งออกของจีนขยายตัวได้มากกว่าตลาดคาดถึง 2 เท่า ทำให้ความเชื่อมั่นต่อเศรษฐกิจโลกปรับตัวดีขึ้น ส่งผลให้ในช่วงปลายสัปดาห์เงินบาทปรับแข็งค่าขึ้นมาอยู่ที่ระดับ 29.73 บาทต่อเหรียญสหรัฐ 
ค่าเงินยูโร เปิดตลาดที่ระดับ 1.3016 ในสัปดาห์ที่ผ่านมา โดยยูโร/เหรียญสหรัฐอยู่ที่ระดับ 1.3114 ในเวลาประมาณ 17.45 น. ของวันศุกร์ 
ค่าเงินเยน เปิดตลาดที่ระดับ 93.56 ก่อนปรับอ่อนค่าลงอย่างช้าๆ ณ วันศุกร์ เหรียญสหรัฐ/เยน อยู่ที่ระดับ 95.56 ในเวลาประมาณ 17.45 น.